**V Jornades de Clàssiques**

**Dissabte 19 de març de 2011**

**Sessió de debat a l’entorn del tema:**

**ORGANITZACIÓ I OPTIMITZACIÓ DEL CURRÍCULUM DELS ESTUDIS CLÀSSICS.**

L’equip de clàssiques de l’ICE de la UdG el formem quinze professors de cultura clàssica, llatí i grec de diferents centres de secundària de les comarques gironines.

Plantegem aquest debat com un espai de diàleg on ens sigui possible analitzar diferents aspectes d’organització curricular i del professorat de clàssiques amb la finalitat d’optimitzar els recursos que tenim.

L’objectiu final és arribar a redactar un document on quedin recollides en forma de propostes les nostres inquietuds i reflexions. Aquestes conclusions s’exposaran en la sessió plenària al final del matí.

A partir de *l’Enquesta sobre la situació de les* *clàssiques a secundària 2009* que va portar a terme l’equip de clàssiques de l’ICE-UAB, i tenint present que han passat dos anys, hem fet una radiografia de quina és la situació actual en els nostres centres respectius.

L’estudi ens ha plantejat diferents qüestions que hem agrupat en quatre blocs.

1. Disseny i distribució curricular: cultura clàssica, llatí de 4t, grec i llatí de batxillerat.
2. Les plantilles.
3. La nostra projecció als claustres i a les aules.
4. El pas a la universitat.

Les preguntes que us proposem a continuació pretenen facilitar l’intercanvi d’impressions , generar reflexió durant el debat i convidar a tots els participants a buscar estratègies de millora.

**ÀMBIT 1 Disseny i distribució curricular.**

**CULTURA CLÀSSICA ESO**

* A quin nivell acadèmic funciona millor l’oferta de cultura clàssica? a primer, a segon, o a tercer d’ESO?
* Amb quins continguts? Com es planteja aquesta matèria a les aules?
* Quina agrupació d’optatives, en una mateixa franja horària ,afavoreix més a la cultura clàssica?
* Quina distribució d’hores és preferible? Com els antics crèdits variables de tres hores setmanals en un trimestre? Una hora tot el curs? Dues hores per quadrimestre?

**LLATÍ QUART ESO**

* Es millor la presència del llatí en un itinerari tancat ( per exemple l’agrupament de tres optatives concretes en una mateixa franja horària)?
* Quins agrupaments ens són més favorables?
* S’ha d’enfocar la matèria com una introducció al llatí del batxillerat? Els alumnes que tenim seguiran fent batxillerat de lletres?

**LLATÍ BATXILLERAT**

* Quines són les combinacions d’optatives de batxillerat que garanteixen l’oferta de les nostres matèries?
* Els itineraris tancats ens beneficien?
* Les juntes directives tenen present l’accés a la universitat de l’estudiant a l’hora de decidir l’oferta i la combinació d’optatives?

**GREC BATXILLERAT**

* De quines estratègies ens servim per tal de conservar la presència del grec al batxillerat?
* Quin és el mínim d’alumnes per fer una matèria optativa als nostres instituts? Depèn dels recursos del centre?
* Per què creus que el nombre d’alumnes de Grec està disminuint any rere any?

**ÀMBIT 2 : Plantilles.**

* Pel nombre total d’hores del currículum de clàssiques (secundària i post-obligatòria) seria necessari un professor i mig per centre ( 22 hores).
1. En el teu centre , com es distribueixen les hores de clàssiques que no podem fer?
2. Per fer la distribució es té en compte l’opinió del professor de clàssiques?
3. Quins avantatges i inconvenients té el fet de deixar les hores de secundària per a un professor que no és de la nostra especialitat?
* A quin departament estem adscrits el professorat de clàssiques: català, castellà, llengües estrangeres, humanitats? Com ens afecta l’estar en un o altre departament? Tenim opció a ser caps de departament?

**ÀMBIT 3: Projecció als claustres i a les aules.**

* Quina difusió es fa en els centres per a promocionar o donar a conèixer els continguts de les nostres matèries als alumnes? Tríptics abans de matrícula, breu resum a la web, informació als alumnes abans d’escollir les optatives...
* Repercuteix en les nostres matèries la nostra afinitat amb els membres de l’equip directiu?
* Com estem considerats pels nostres propis companys? Com es pot millorar la percepció que hom té de la utilitat de les nostres matèries?

**ÀMBIT 4: Pas a la Universitat.**

* Creus que un major pes de la ponderació de les nostres matèries en l’accés als estudis universitaris afavoriria la presència de les nostres matèries als instituts i faria augmentar el nombre d’alumnes de llatí i grec?
* Creus que són lògiques les ponderacions actuals?
* És convenient modificar les proves de Selectivitat de Llatí i Grec?
* Si des de les coordinacions de les proves ,es fes més cas al professorat de batxillerat, els exàmens serien més apropiats a la realitat dels alumnes dels nostres centres?